[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 17.7.2006

SEC(2006) 950

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ ΣΥΝΟΨΗ

ΑΞΙΟΛΟΓΗΣΗ ΑΝΤΙΚΤΥΠΟΥ ΤΗΣ ΠΡΟΤΑΣΗΣ ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ ΓΙΑ ΤΗΝ ΤΡΟΠΟΠΟΙΗΣΗ ΤΟΥ ΚΑΝΟΝΙΣΜΟΥ (ΕΚ) ΑΡΙΘ. 2201/2003 ΟΣΟΝ ΑΦΟΡΑ ΤΗ ΔΙΕΘΝΗ ΔΙΚΑΙΟΔΟΣΙΑ ΚΑΙ ΓΙΑ ΤΗ ΘΕΣΠΙΣΗ ΚΑΝΟΝΩΝ ΣΧΕΤΙΚΑ ΜΕ ΤΟ ΕΦΑΡΜΟΣΤΕΟ ΔΙΚΑΙΟ ΣΕ ΓΑΜΙΚΕΣ ΔΙΑΦΟΡΕΣ {COM(2006) 399 τελικό}{SEC(2006) 949}

ΑΞΙΟΛΟΓΗΣΗ ΑΝΤΙΚΤΥΠΟΥ ΤΗΣ ΠΡΟΤΑΣΗΣ ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ ΓΙΑ ΤΗΝ ΤΡΟΠΟΠΟΙΗΣΗ ΤΟΥ ΚΑΝΟΝΙΣΜΟΥ (ΕΚ) ΑΡΙΘ. 2201/2003 ΟΣΟΝ ΑΦΟΡΑ ΤΗ ΔΙΕΘΝΗ ΔΙΚΑΙΟΔΟΣΙΑ ΚΑΙ ΓΙΑ ΤΗ ΘΕΣΠΙΣΗ ΚΑΝΟΝΩΝ ΣΧΕΤΙΚΑ ΜΕ ΤΟ ΕΦΑΡΜΟΣΤΕΟ ΔΙΚΑΙΟ ΣΕ ΓΑΜΙΚΕΣ ΔΙΑΦΟΡΕΣ

ΣΥΝΟΨΗ

Η παρούσα αξιολόγηση αντικτύπου, η οποία αφορά το εφαρμοστέο δίκαιο και τη διεθνή δικαιοδοσία σε γαμικές διαφορές πραγματοποιήθηκε στη βάση μελέτης που ανατέθηκε από την Επιτροπή σε εξωτερικό αντισυμβαλλόμενο[1]. Περιγράφει τα προβλήματα που μπορούν να αντιμετωπίζουν τα «διεθνή» ζευγάρια όταν επιθυμούν να λύσουν τον γάμο τους και εκθέτει τους στόχους της πρότασης: ενίσχυση της ασφάλειας δικαίου και της προβλεψιμότητας, άσκηση της ευελιξίας και της αυτονομίας των μερών, αποτροπή της «εσπευσμένης προσφυγής στο δικαστήριο» εκ μέρους ενός εκ των συζύγων και κατοχύρωση της πρόσβασης στη δικαιοσύνη.

Η αξιολόγηση αντικτύπου προσδιορίζει τα ακόλουθα προβλήματα τα οποία αντιμετωπίζονται στην παρούσα κατάσταση:

- δυσκολίες για τους συζύγους να προβλέψουν ποιο δίκαιο θα εφαρμοστεί σε διαδικασία γαμικών διαφορών·

- ανεπαρκής ευελιξία για τους συζύγους όσον αφορά την επιλογή του εφαρμοστέου δικαίου και του αρμόδιου δικαστηρίου·

- κίνδυνος «εσπευσμένης προσφυγής στο δικαστήριο» εκ μέρους ενός εκ των συζύγων·

- δυσκολίες που αντιμετωπίζονται από τα ζευγάρια διαφορετικής ιθαγένειας που διαμένουν σε τρίτη χώρα.

Η αξιολόγηση αντικτύπου εξετάζει τα προαναφερόμενα προβλήματα και παρουσιάζει έξι πιθανές λύσεις: (1) status quo· (2) αυξημένη συνεργασία μεταξύ κρατών μελών· (3) εναρμόνιση των κανόνων σύγκρουσης νόμων και πρόβλεψη μιας περιορισμένης δυνατότητας των συζύγων να επιλέγουν το εφαρμοστέο δίκαιο· (4) αναθεώρηση των κανόνων διεθνούς δικαιοδοσίας που προβλέπονται στο άρθρο 3 του κανονισμού (ΕΚ) αριθ. 2201/2003 του Συμβουλίου· (5) παροχή της περιορισμένης δυνατότητας στους συζύγους να επιλέγουν το αρμόδιο δικαστήριο· (6) αναθεώρηση του κανόνα σχετικά με τις επικουρικές βάσεις δικαιοδοσίας που προβλέπεται στο άρθρο 7 του κανονισμού (ΕΚ) αριθ. 2201/2003 του Συμβουλίου.

Η ανάλυση των προτερημάτων και μειονεκτημάτων αυτών των έξι επιλογών οδηγεί στο συμπέρασμα ότι καμία από αυτές δεν μπορεί να επιλύσει πλήρως όλα τα προβλήματα και ότι η πλέον αποτελεσματική απάντηση θα ήταν ο συνδυασμός πολλών επιλογών. Η προτιμώμενη επιλογή συνίσταται ως εκ τούτου στην εναρμόνιση των εθνικών κανόνων σύγκρουσης νόμων και στην παροχή στους συζύγους ορισμένης ευχέρειας να επιλέγουν το εφαρμοστέο δίκαιο (επιλογή 3), στην παροχή στους συζύγους της περιορισμένης δυνατότητας να επιλέγουν το αρμόδιο δικαστήριο (επιλογή 5) και στη θέσπιση κοινών κανόνων για τις επικουρικές βάσεις δικαιοδοσίας για να εξασφαλιστεί η πρόσβαση στη δικαιοσύνη για τους πολίτες της Ευρωπαϊκής Ένωσης που διαμένουν σε τρίτες χώρες (επιλογή 6).

Η αύξηση της κινητικότητας των πολιτών στο εσωτερικό της Ευρωπαϊκής Ένωσης οδήγησε σε αύξηση του αριθμού «διεθνών» ζευγαριών, στα οποία οι σύζυγοι έχουν διαφορετική ιθαγένεια ή διαμένουν σε διαφορετικά κράτη μέλη ή σε ένα κράτος μέλος του οποίου δεν είναι υπήκοοι. Το τρίτο μέρος της αξιολόγησης αντικτύπου παρουσιάζει λεπτομερή επισκόπηση του αριθμού «διεθνών» διαζυγίων και γάμων στο εσωτερικό της ΕΕ, με βάση δεδομένα που χορηγήθηκαν από τις εθνικές στατιστικές υπηρεσίες των κρατών μελών.

[1] Βλέπε "Study to inform a subsequent Impact Assessment on the Commission proposal on jurisdiction and applicable law in divorce matters", που πραγματοποιήθηκε από το European Policy Evaluation Consortium (EPEC), και δημοσιεύεται στην ακόλουθη ηλεκτρονική διεύθυνση: http://europa.eu.int/comm/justice_home/news/consulting_public/news_consulting_public_en.htm.